钦定古今图书集成/明伦汇编/官常典/第083卷 > 南安王思好
## 钦定古今图书集成/明伦汇编/官常典/第083卷 > 南安王思好

按《北齐书上洛王传》：“南安王思好，本浩氏子也。上洛
王思宗养以为弟，遇之甚薄。少以骑射事文襄。及文
宣受命，为左卫大将军。本名思孝，天保五年讨蠕蠕，
文宣悦其骁勇，谓曰：‘尔击贼如鹘入鸦群，宜思好事’。
故改名焉。累迁尚书令、朔州道行台、朔州刺史、开府、
南安王。甚得边朔人心。后主时，斫骨光弁奉使至州”，
思好迎之甚谨。光弁倨敖思好，因心衔恨。武平五年，
遂举兵反，与并州诸贵书曰：“主上少长深宫，未辨人
之情伪，昵近凶狡，疏远忠良。遂使刀锯刑馀，贵溢轩
阶。商胡丑类，擅权帷幄，剥削生灵，劫掠朝市，暗于听
受，专行忍害。幽母深宫，无复人子之礼；二弟残戮，顿
绝孔怀之义。仍纵子立夺马于东门，光弁擎鹰于西
市，骏龙得仪同之号，逍遥受郡君之名，犬马班位，荣
冠轩冕，人不堪役，思长乱阶。”赵郡王叡实曰：“宗英，社
稷惟寄，左丞相斛律明月世为元辅，威著邻国，无罪
无辜，奄见诛殄。孤既忝预皇枝，实蒙殊奖，今便拥率
义兵，指除君侧之害。幸悉此怀，无致疑惑。”行台郎王
行思之辞也。思好至阳曲，自号大丞相，置百官，以行
台左丞相王尚之为长史。武卫赵海在晋阳掌兵，时
仓卒不暇奏，矫诏发兵拒之。军士皆曰：“南安王来，我
辈唯须唱《万岁》奉迎耳。”帝闻变，使唐邕、莫多娄敬显、
刘桃枝、中领军厍狄士文驰之晋阳，帝勒兵续进，思
好军败，与行思投水而死。其麾下二千人，桃枝围之，
且杀且招，终不降，以至于尽。时帝在道，叱奴世安自
晋阳送露布于平都，遇斛斯孝卿，孝卿诱使食，因驰
诣行宫。叫已了，帝大懽，左右呼万岁。良久，世安乃以
状自陈。帝曰：“告示何物事，乃得坐食。”于是赏孝卿而
免世安罪，暴思好尸七日，然后屠剥焚之。烹尚之于
邺市，令内参射其妃于宫内，仍火焚杀之。思好反前
五旬，有人告其谋反。韩长鸾女适思好子，故奏“有人
诬告诸贵事相扰动，不杀无以息。”后乃斩之。思好既
诛，死者弟伏阙下诉求赠兄，长鸾不为通也。